חוק לייעול האכיפה והפיקוח העירוניים ברשויות המקומיות (הוראת שעה) (תיקון מס' 5), התש"ף-2020 
הצעת חוק ממשלתית, הכנסת ה-23
פורסם: ספר החוקים, חוברת 2799, עמ' 68, 2020-06-16T00:00:00+03:00
החוק לייעול האכיפה והפיקוח העירוניים ברשויות המקומיות מסמיך פקחים עירוניים לאכיפת חוקי העזר בתחומי הרשות המקומית. בנוסף, החוק הקים את מערך השיטור העירוני, במסגרתו פועלים פקחים של הרשויות המקומיות בסיוע למשטרת ישראל בפעולות למניעת אלימות. לשם ביצוע תפקידם, מוענקים לפקחי השיטור העירוני סמכויות המאפשרות להם, במקרה של מעשה אלימות, לדרוש מאדם להזדהות, ואף לחפש עליו נשק ולעכבו עד לבואו של שוטר, תוך שימוש בכוח סביר. החוק נחקק כהוראת שעה בשנת 2011, והוא חל כיום בכמה עשרות רשויות מקומיות. תוקפה של הוראת השעה הוארך שלוש פעמים, והחוק מאריך אותה בפעם הרביעית, עד לתאריך כ׳ בתמוז התשפ״א (30 ביוני 2021).